讀陳公葆真宫詩有感而作
作者：周紫芝
朝代：宋

paragraphs: 念昔全盛日，天子方祈年。
崆峒擬問道，桂館延列仙。
葆真號上宫，柳色參雲烟。
方池下見底，上映壺中天。
長安二三月，遊女飛朱軿。
蹣跚步金堤，依約遺翠鈿。
芙蕖倚紅粧，弄影秋江邊。
我亦時結客，曵杖相周旋。
不知客中人，有此稀世賢。
臨老誦公詩，撫卷徒惘然。